Document ID: 32013D0512

IZVEDBENI SKLEP KOMISIJE
z dne 17. oktobra 2013
o finančnem prispevku Unije za nekatere države članice za podporo neobveznih študij spremljanja izgub kolonij medonosnih čebel za sezono 2013/2014
(notificirano pod dokumentarno številko C(2013) 6742)
(Besedilo v angleškem, danskem, estonskem, finskem, francoskem, grškem, italijanskem, latvijskem, litovskem, madžarskem, nemškem, nizozemskem, poljskem, portugalskem, slovaškem, španskem in švedskem jeziku je edino verodostojno)
(2013/512/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 23 Odločbe,
ob upoštevanju naslednjega:
(1)
Sporočilo Komisije Evropskemu parlamentu in Svetu o zdravju medonosnih čebel (2) vsebuje pregled ukrepov, ki jih je Komisija že izvedla ali jih izvaja glede zdravja medonosnih čebel v EU. Glavna tema Sporočila je večja stopnja pogina čebel po vsem svetu.
(2)
Glavne ugotovitve projekta Evropske agencije za varnost hrane „Pogin in nadzor čebel v Evropi“ (3) iz leta 2009 so, da so nadzorni sistemi v državah članicah EU večinoma slabi in da na ravni držav članic ni dovolj reprezentativnih podatkov, na ravni EU pa ni dovolj primerljivih podatkov.
(3)
Komisija se je za boljšo razpoložljivost podatkov o poginu čebel odločila, da bo podprla določene študije spremljanja v državah članicah o poginu medonosnih čebel ter jim pri tem pomagala.
(4)
Z Izvedbenim sklepom Komisije 2012/362/EU (4) je bil dodeljen finančni prispevek za neobvezne programe študij spremljanja izgub kolonij medonosnih čebel, ki so jih za sezono 2012/2013 izvedle Belgija, Danska, Nemčija, Estonija, Grčija, Španija, Francija, Italija, Latvija, Litva, Madžarska, Poljska, Portugalska, Slovaška, Finska, Švedska in Združeno kraljestvo.
(5)
Študije predvidevajo tri obiske na terenu v čebelnjakih, ki jih je treba opraviti pred zimo, po koncu zime in v produktivni sezoni.
(6)
Pri tej vrsti študij je pomembno dobiti primerljive podatke v zvezi z izgubami, ki se zbirajo v različnih letih. To še zlasti velja za študije spremljanja pogina medonosnih čebel, ker podnebne razmere bistveno spremenijo rezultate. Če se navedene študije opravijo samo za eno leto, je z njimi mogoče pridobiti le delne podatke, ki ne omogočajo sklepanja ali ugotavljanja trendov glede takega pogina.
(7)
Zaradi zgoraj pojasnjenih razlogov je primerno nadaljevati neobvezne študije spremljanja izgub čebeljih kolonij v sezoni, ki se začnejo jeseni 2013 z nadzorom pred zimo in zaključijo z nadzoroma po končani zimi in v polni produktivni sezoni leta 2014.
(8)
Študije, ki se izvedejo v sezoni 2013/2014, temeljijo na dokumentu „Basis for a pilot surveillance project on honey bee colony losses“ (Osnova za poskusni nadzorni projekt o izgubi čebeljih kolonij) (5), ki ga je pripravil referenčni laboratorij EU (v nadaljnjem besedilu: EURL) za zdravstveno varstvo čebel iz dela II Priloge VII k Uredbi (ES) št. 882/2004 Evropskega parlamenta in Sveta (6), ki državam članicam svetuje, kako naj izboljšajo svoje programe neobveznih študij spremljanja.
(9)
Države članice, ki so sodelovale pri prvih neobveznih študijah spremljanja izgub čebeljih kolonij v obdobju 2012/2013, so bile povabljene, da Komisiji pošljejo svoj program za sezono 2013/2014, ki temelji na tehničnem dokumentu laboratorija EURL za zdravstveno varstvo čebel.
(10)
Belgija, Danska, Nemčija, Estonija, Grčija, Španija, Francija, Italija, Latvija, Litva, Madžarska, Poljska, Portugalska, Slovaška, Finska, Švedska in Združeno kraljestvo so pripravile programe neobveznih študij spremljanja izgub kolonij medonosnih čebel v skladu s tehničnim dokumentom „Basis for a pilot surveillance project on honey bee colony losses“ in so zaprosile za finančno podporo EU.
(11)
Finančni prispevek se dodeli od 1. julija 2013 za neobvezne programe študij spremljanja izgub kolonij medonosnih čebel, ki jih izvajajo Belgija, Danska, Nemčija, Estonija, Grčija, Španija, Francija, Italija, Latvija, Litva, Madžarska, Poljska, Portugalska, Slovaška, Finska, Švedska in Združeno kraljestvo.
(12)
V skladu z Uredbo Sveta (ES) št. 1290/2005 (7) se veterinarski ukrepi financirajo iz Evropskega kmetijskega jamstvenega sklada. Za finančni nadzor je treba uporabiti člene 9, 36 in 37 navedene uredbe.
(13)
Plačilo finančnega prispevka bi se moralo izvesti pod pogojem, da so se načrtovani programi študij spremljanja dejansko izvedli in da pristojni organi zagotovijo Komisiji in laboratoriju EURL za zdravstveno varstvo čebel vse potrebne informacije.
(14)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
1. Unija odobri Belgiji, Danski, Nemčiji, Estoniji, Grčiji, Španiji, Franciji, Italiji, Latviji, Litvi, Madžarski, Poljski, Portugalski, Slovaški, Finski, Švedski in Združenemu kraljestvu finančno pomoč za programe študij spremljanja izgub čebeljih kolonij.
2. Finančni prispevek Unije:
(a)
znaša 70 % upravičenih stroškov, nastalih v državah članicah iz odstavka 1 za programe študij spremljanja izgub čebeljih kolonij in določenih v Prilogi I za obdobje od 1. julija 2013 do 30. septembra 2014;
(b)
ne presega naslednjih vrednosti:
1.
26 837 EUR za Belgijo;
2.
116 417 EUR za Dansko;
3.
160 445 EUR za Nemčijo;
4.
64 868 EUR za Estonijo;
5.
78 421 EUR za Grčijo;
6.
148 047 EUR za Španijo;
7.
288 801 EUR za Francijo;
8.
142 212 EUR za Italijo;
9.
86 310 EUR za Latvijo;
10.
70 273 EUR za Litvo;
11.
114 209 EUR za Madžarsko;
12.
128 015 EUR za Poljsko;
13.
29 159 EUR za Portugalsko;
14.
92 240 EUR za Slovaško;
15.
117 416 EUR za Finsko;
16.
74 389 EUR za Švedsko;
17.
109 871 EUR za Združeno Kraljestvo;
(c)
ne presega 348 EUR na obisk čebelnjaka.
Člen 2
1. Skupni najvišji prispevek za stroške programov iz člena 1, odobren s tem sklepom, znaša 1 847 930 EUR in se financira iz splošnega proračuna Evropske unije.
2. Odhodki, ki se nanašajo na stroške zaposlenih za laboratorijske preiskave, vzorčenje ali nadzor ter na potrošni material in splošne stroške v okviru študij spremljanja, so upravičeni v skladu s pravili, določenimi v Prilogi III.
3. Finančna pomoč Unije se plača po predložitvi in odobritvi poročil ter dokazilnih listin iz člena 3(2) in (3).
Člen 3
1. Programi se izvajajo v skladu s tehničnim dokumentom „Basis for a pilot surveillance project on honey bee colony losses“ in v skladu s programi študij spremljanja izgub čebeljih kolonij, ki so jih predložile države članice.
2. Belgija, Danska, Nemčija, Estonija, Grčija, Španija, Francija, Italija, Latvija, Litva, Madžarska, Poljska, Portugalska, Slovaška, Finska, Švedska in Združeno kraljestvo predložijo Komisiji:
-
najpozneje do 1. marca 2014 vmesno tehnično poročilo o prvem obisku, predvidenem v programu študij spremljanja, in
-
najpozneje do 31. oktobra 2014 končno tehnično poročilo o drugem in tretjem obisku, predvidenima v programu študij spremljanja,
-
tehnično poročilo mora biti v skladu z vzorcem, ki ga določi Komisija v sodelovanju z referenčnim laboratorijem EU za zdravstveno varstvo čebel.
3. Belgija, Danska, Nemčija, Estonija, Grčija, Španija, Francija, Italija, Latvija, Litva, Madžarska, Poljska, Portugalska, Slovaška, Finska, Švedska in Združeno kraljestvo predložijo Komisiji:
-
najpozneje do 31. decembra 2014 finančno poročilo, napisano v skladu s Prilogo II, v papirnati in elektronski obliki,
-
na zahtevo Komisije dokazilne listine, ki upravičujejo vse odhodke iz vloge za povračilo.
4. Rezultati študij bodo na voljo Komisiji in referenčnemu laboratoriju EU za zdravstveno varstvo čebel.
Člen 4
Ta sklep je naslovljen na Kraljevino Belgijo, Kraljevino Dansko, Zvezno republiko Nemčijo, Republiko Estonijo, Helensko republiko, Kraljevino Španijo, Francosko republiko, Italijansko republiko, Republiko Latvijo, Republiko Litvo, Madžarsko, Republiko Poljsko, Portugalsko republiko, Slovaško republiko, Republiko Finsko, Kraljevino Švedsko in Združeno kraljestvo Velika Britanija in Severna Irska.
V Bruslju, 17. oktobra 2013

Labels: 7
15
5
6